अशरफ गनी तीन दिन भारत में थे। प्रधान मंत्री मोदी के साथ उनकी चर्चा हुई परंतु सामान्यत: दो देशों के बीच चर्चाएं होने के बाद जिस तरह के करार होते हैं वैसे करार इस बार नहीं हुए। इस पर अशरफ गनी का कहना है कि हमने एक दूसरे के हित संबंधों के विषय में कुछ चर्चा की है। इस आधार पर अगले तीन महीनों में कुछ करार हो सकते हैं। भारत, पाकिस्तान और अफगानिस्तान के परस्पर संबंध बहुत महत्वपूर्ण होते हैं। आज अफगानिस्तान से माल लेकर ट्रक केवल बाघा सीमा तक पहुंच सकता है। पाकिस्तान उन्हें भारत में नहीं आने देता। वहां ट्रक खाली करने पड़ते हैं। दूसरे ट्रक में माल भरना पड़ता है। इसमें समय और पैसा अधिक लगता है। अशरफ गनी ने पाकिस्तान के इस रवैये पर नाराजगी जताई है। विदेशी व्यवहारों की भाषा थोड़ी गहन होती है। गनी कहते हैं कि ‘सार्वभौम राज्यों को सार्वभौम समानता का पालन करना चाहिए।’ उनके कहने का अर्थ यह है कि हमारे देश में पाकिस्तान के ट्रक आते हैं तो हम उन्हें नहीं रोकते, विदेश में जाने देते हैं। पाकिस्तान को भी यही करना चाहिए। अफगानिस्तान को भारत से संरक्षण सामग्री की आवश्यकता है, उससे संबंधित भी कुछ करार होंगे।